To nordjyske frisører har haft så travlt efter meldingen om genåbning, at de har lukket for bookingsystemet - midlertidigt.

Det var ved midnatstid mandag, den store genåbningsplan for Danmark blev præsenteret. Men frisørerne Ina Bach Andersen og Jeanette Sloth Hansen, var gået i seng, da beskeden tikkede ind. - Min kæreste vækkede mig, og så lå jeg og spekulerede på, hvordan skulle ske, siger Ina Bach Andersen, der ejer frisørsalonen Zoom By Zoom i Nibe. Det gør hun sammen med Jeanette Sloth Hansen, der først opdagede nyheden tidligt tirsdag morgen. - Da jeg vågnede, så bimlede og bamlede det på min telefon med både beskeder og opkald. Det har været helt vildt, fortæller hun. Faktisk har der været så travlt, at salonen har valgt at lukke for tidsbestilling midlertidigt. De forsikrer dog, at der nok skal blive åbnet igen snart. Forberedelserne er derfor i fuld sving, og med åbningen af de liberale erhverv følger en række praktiske forholdsregler for at mindske smittespredning - heriblandt coronapas. - Jeg synes, vi skal have hænderne over hovedet og se positivt på det. Vi skal knokle megameget og få godt gang i forretningen igen, siger Jeanette Sloth Hansen om den kommende tid, der er fuldt booket. Lige nu skal frisørmakkerparret have overblik over de mere end 300 kunder, der er i kø til en klipning. - Vi skal have helt styr på retningslinjerne. Og så starter et kæmpe arbejde med at ringe til alle vores kunder, siger Jeanette Sloth Hansen. Du kan læse mere om genåbning og coronapas her .